Иштамберди алтын кени
Иштамберди алтын кени Жалал-Абад облусунун Чаткал районунда, Чаткал кырка тоосунун түштүк капталында, Касан сууусунун оң куймасы Иштамберди суусунун төмөнкү агымында, деңиз деңгээлинен 2005–2450 м бийиктикте. 1934-ж. табылган. 1981–86-ж. геол. чалгындоо иштери жүргүзүлгөн. Кен аймагы, Иштамберди антиклиналдык катмарга бүктөлгөн, түндүк-чыгыш жагы Ангул гранодиориттери менен жирелген, протерозойдун мраморлору, кварц-талаа-шпат-биотиттүү сланецтери жана амфиболдук сланецтерден түзүлгөн. Рудалануу семизсай свитасынын кристаллдык сланецтеринин Андагул гранит-диорит массивине жакын жеринде, катмар аралык талкаланган зоналары жана ар түрдүү багыттагы жаракалардын кесилиштери менен байланышкан. Кен магмадан кийинки гидротермдик процесстин негизинде пайда болуп, рудалануу тарам жана минералдашкан зона тибине, алтын–сульфид формациясыны кирет. Руданын негизги минералдары: пирит, арсенопирит, тубаса алтын, антимонит ж. б. Алтын менен кошо күмүштү да бөлүп алууга болот. Рудадагы алтындын орточо өлчөмү 7,49 г/т. Руданын запасы 10463,4 миң т, алтындыкы - 78,361 т.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары